Virallinen lehti nro C 304 , 06/10/1997 s. 0060



A4-0258/97 Päätöslauselma naisten syrjinnästä mainonnassa Euroopan parlamentti, joka - ottaa huomioon ihmisoikeuksien yleismaailmallisen julistuksen, - ottaa huomioon kaikkinaisen naisten syrjinnän poistamista koskevan YK:n yleissopimuksen 1 ja 5 artiklan, - ottaa huomioon Euroopan yleissopimuksen ihmisoikeuksien ja perusvapauksien suojaamisesta, - ottaa huomioon vuonna 1993 kokoontuneen Wienin ihmisoikeuskonferenssin, - ottaa huomioon Amsterdamin sopimusluonnoksen, erityisesti Euroopan unionista tehdyn sopimuksen F artiklan 1 kohdan sekä EY:n perustamissopimuksen 2 ja 6 a artiklan (KONF/4001/97), - ottaa huomioon 12. huhtikuuta 1989 antamansa asiaa koskevan päätöslauselman liitteenä olevan perusoikeuksia ja perusvapauksia koskevan julistuksen 1 artiklan ((EYVL C 120, 16.5.1989, s. 51)), - ottaa huomioon Euroopan neuvoston vuonna 1984 antamat suositukset naisten ja miesten tasa-arvosta viestintävälineissä (R (84) 17) ja televisiomainonnan periaatteista (R (84) 3) sekä sen 5. helmikuuta 1985 antamat suositukset sukupuoleen perustuvan syrjinnän vastaisesta oikeudellisesta suojasta (R (85) 2), - ottaa huomioon televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta annetun direktiivin 89/552/ETY 12 artiklan (televisiodirektiivi) ((EYVL L 298, 17.10.1989, s. 23)), - ottaa huomioon 5. toukokuuta 1989 tehdyn, rajat ylittäviä televisiolähetyksiä koskevan Euroopan yleissopimuksen 7 artiklan, - ottaa huomioon Pekingissä vuonna 1995 pidetyn IV:n naisten maailmankonferenssin johtopäätökset, - ottaa huomioon sosiaaliasian neuvoston 5. lokakuuta 1995 antaman päätöslauselman naisia ja miehiä koskevien mielikuvien käsittelemisestä mainonnassa ja tiedotusvälineissä ((EYVL C 296, 10.11.1995, s. 15)), - ottaa huomioon Euroopan komission vihreän kirjan kaupallisesta viestinnästä sisämarkkinoilla (KOM(96)0192), - ottaa huomioon komission vihreän kirjan alaikäisten ja ihmisarvon suojelusta audiovisuaalisissa ja tietopalveluissa (KOM(96)0483), - ottaa huomioon komission tiedonannon Internetin laittomasta ja haitallisesta sisällöstä (KOM(96)0487) sekä tätä koskevan 24. huhtikuuta 1997 antamansa päätöslauselman ((EYVL C 150, 19.5.1997, s. 38)), - ottaa huomioon 17. joulukuuta 1993 antamansa päätöslauselman pornografiasta ((EYVL C 20, 24.1.1994, s. 546)), - ottaa huomioon EU:n jäsenvaltioiden naisministereiden Roomassa 18. toukokuuta 1996 allekirjoittaman peruskirjan, 24. toukokuuta 1996 antamansa päätöslauselman neuvoston suosituksesta naisten ja miesten tasapainoisesta osallistumisesta päätöksentekoon ((EYVL C 166, 10.6.1996, s. 269)) ja neuvoston 2. joulukuuta 1996 antaman suosituksen naisten ja miesten tasapuolisesta osallistumisesta päätöksentekoon ((EYVL L 319, 10.12.1996, s. 11)), - ottaa huomioon 14. lokakuuta 1987 antamansa päätöslauselman naisten esittämisestä ja asemasta joukkotiedotusvälineissä ((EYVL C 305, 16.11.1987, s. 66)), - ottaa huomioon Grönerin päätöslauselmaesityksen naisten syrjinnästä mainonnassa (B4-0545/95), - ottaa huomioon työjärjestyksensä 148 artiklan, - ottaa huomioon naisten oikeuksien valiokunnan mietinnön (A4-0258/97), A. katsoo, että naisten syrjintä loukkaa ihmisarvoa ja tasa-arvon periaatetta, B. ottaa huomioon, että seksististen stereotypioiden levittämistä, roolikliseiden ylläpitämistä ja naisen kehon halventavaa ja loukkaavaa esittämistä rohkaiseva mainonta voi joissakin tapauksissa antaa aiheen arvostella mainonnan naiskuvaa, C. korostaa sitä, että naisen kehon perusteeton hyväksikäyttö taloudellisiin tarkoituksiin voi loukata erityisesti naisen arvoa, D. on vakuuttunut siitä, että viestintävälineet pystyvät esikuvia antamalla vaikuttamaan yhteiskunnan suhtautumistapoihin ja edesauttamaan asenteiden muuttumista ja tasa-arvon toteutumista tuomalla esiin molempien sukupuolten roolien moninaisuuden, E. on vakuuttunut siitä, että naisen roolille on nykyään tunnusomaista moninaisuus ja että kaikki stereotyyppiset roolijaottelut antavat väärän kuvan naisten todellisesta elämästä, F. ottaa huomioon, ettei ole olemassa mitään yleispäteviä kriteereitä sukupuolia syrjivälle mainonnalle, G. on tietoinen siitä, että mainosten sisällön vastaanottokyky voi olla myös sukupuoli- ja kulttuurisidonnainen asia, H. ottaa huomioon, että mainonta heijastelee myös yhteiskunnan toiveita ja voi vaikuttaa positiivisten esimerkkien avulla, I. ottaa huomioon, että mainonta voi olla väline rasismin, sukupuoleen perustuvan ja muun syrjinnän torjumiseksi käyttäessään tehokkaammin hyväkseen monikulttuurisen yhteiskuntamme eri puolia, J. on tietoinen siitä, että nykypäivän mainonnalle ovat tyypillisiä räikeät iskulauseet ja säädyttömät tekstit, K. ottaa huomioon, että naiskuvassa on havaittavissa yhteiskunnan muutosta vastaavia muutoksia ja valitusten määrä kaiken kaikkiaan on vähentynyt, L. toivoo, että markkinointitoimet lisääntyvät merkittävästi uusien audiovisuaalisten ja tietopalvelujen myötä erityisesti Internetissä ja mainonnan tähän saakka selvästi määritellyt sisällöt sekoittuvat keskenään, M. ottaa huomioon, että julkisiin valvontajärjestelmiin perustuva tiedotusvälineiden järjestys on muuttunut uusien viestintä- ja multimediajärjestelmien myötä, N. ottaa huomioon, että myös ihmisarvon oikeudellisen suojan edellytykset muuttuvat perusteellisesti uusien viestintävälineiden myötä ja uusista oikeudellisen suojan muodoista käydään jo keskustelua, O. on huolissaan uusissa viestintävälineissä esiintyvästä väkivallasta, P. on vakuuttunut siitä, että pornografian jotkin muodot loukkaavat ihmisarvoa, erityisesti kun niihin liittyy kuvia seksuaalisesta väkivallasta ja voimankäytöstä, Q. on vakuuttunut siitä, että jäsenvaltioiden ja Euroopan lainsäädäntö ei ole riittävän kattava suojaamaan naisia ihmisarvoa alentavalta kuvaamiselta viestintävälineissä, R. on tietoinen siitä, että yleiset kansalliset mainontamääräykset kattavat julkisten etujen suojelun, johon kuuluvat ihmisoikeuksien suojelu ja suojelu epäsosiaalista käyttäytymistä vastaan, mutta viittaavat harvoin sukupuoleen perustuvaan syrjintään, S. on tietoinen siitä, että yhteiskunnallisten normien noudattamista koskevat kansalliset rajoitukset ja itsesäätelyn kansalliset säännöt ovat erittäin epäyhtenäiset, T. on tietoinen siitä, että huolimatta perusoikeudesta mielipiteen vapauteen muun muassa Euroopan ihmisoikeusyleissopimuksen 10 artiklan 2 kohta edellyttää julkisen moraalin suojelemisen ottamista huomioon, U. on vakuuttunut siitä, että ihmisarvon tärkeys on otettava asianmukaisella tavalla huomioon myös mainonnassa ja ettei ihmisarvon loukkaamista ja sukupuolen syrjintää myynnin edistämiseksi voi hyväksyä; 1. Vahvistaa, että naisten ihmisoikeudet ovat luovuttamaton, erottamaton ja jakamaton osa yleisiä ihmisoikeuksia, ja muistuttaa EU:n julistuksesta vuonna 1995 Pekingissä pidetyssä naisten maailmankonferenssissa; Euroopan unioni 2. Suhtautuu myönteisesti siihen, että naisten ja miesten tasa-arvoisen aseman edistäminen yhteisön tavoitteena sekä syrjimättömyys sukupuolen perusteella on sisällytetty Amsterdamin sopimusluonnokseen, mutta on pettynyt valittuihin päätöksentekomenettelyihin; 3. On sitä mieltä, että yhteisön liittyminen Euroopan ihmisoikeusyleissopimukseen vahvistaisi perusoikeuksien oikeudellista suojaa yhteisössä; Jäsenvaltiot 4. Vaatii vastaavien kansainvälisten sopimusten ja yleissopimusten sekä syrjimättömyyden toteuttamista lainsäädännössä ja käytännössä; 5. Vaatii oikeudellisia toimenpiteitä pornografian kaikkien muotojen kieltämiseksi viestintävälineissä ja mainonnassa sekä pornografisten tuotteiden ja seksimatkailun mainostamiskieltoa; Mainosala ja mainoksia sisältävät viestintävälineet 6. Kehottaa viestintävälineitä noudattamaan lakisääteistä tehtäväänsä ihmisarvon kunnioittamisessa ja tasa-arvon toteuttamisessa; 7. Kehottaa tiedotusvälineitä edistämään tarvittavaa asennemuutosta siten, että tavoitteena on todellisen tasa-arvon toteuttaminen, eikä pelkästään välittämään kuvia, jotka ovat omiaan jatkamaan tai pahentamaan jo olemassa olevaa syrjintää; 8. Ei hyväksy sellaisten naiskuvien levittämistä kaupallisessa viestinnässä, jotka loukkaavat naisten arvokkuutta tai heidän tasa-arvoisuuttaan miesten kanssa; 9. Vaatii seksististen stereotypioiden torjumiseksi välttämään mainonnan sisällöllistä, kuvallista ja kielellistä seksismiä; 10. Pyytää mainosalaa luopumaan käytännössä ja kokonaisuudessaan naisten halventamisesta miesten seksiobjekteina teknisin keinoin ja kuvallisin esityksin sekä naisen roolin yksipuolistamisesta ulkoiseen kauneuteen ja sukupuoliseen halukkuuteen; 11. Kannustaa mainosalaa suurempaan rakentavaan luovuuteen mainonnan suunnittelussa, jotta painotettaisiin naisten merkitystä yhteiskunnassa, työssä, perheessä ja julkisessa elämässä; 12. Kehottaa mainosalan eurooppalaista kattojärjestöä ja komissiota käyttämään valtioiden rajat ylittäviä, viestintävälineisiin ja mainosalaan kohdistettuja tiedotus- ja asennekasvatustoimia, jotta saadaan aikaan muutos niissä arvoissa, jotka määrittelevät naiskuvan ja voivat muuttaa sen; 13. Vahvistaa vaatimuksensa naisten ja miesten tasapuolisesta osallistumisesta mainosalan ja viestintävälineiden tuotanto- ja päätöksentekotasolla, jotta naisten vaikutus mainosten ja ohjelmien sisältöihin kasvaisi ja jotta he siten saisivat osallistua ratkaisevasti varhaisessa vaiheessa päätöksentekoprosessiin; 14. Rohkaisee mainosalalla toimivia naisia perustamaan omia ja/tai vaihtoehtoisia mainostoimistoja ja tekemään mainontaansa alkuperäisin ja uudenaikaisin keinoin tunnuksenaan syrjimättömyys ja tasa-arvo; 15. Suosittelee, että jäsenvaltioiden televisioneuvostot laatisivat eettiset säännöt, jos ne eivät ole vielä tehneet sitä; Mainosalan itsesääntelyelimet 16. Vaatii mainosalan kansallisia sääntelyelimiä tiedottamaan kuluttajille entistä paremmin mainonnan valvonnan tavoitteista, toimintatavasta ja perusteista sekä kuluttajien valitusmahdollisuuksista; rohkaisee itsesääntelyyn osallistuvia asianomaisia aloja ottamaan käyttöön vähimmäisvaatimukset syrjimätöntä mainontaa varten; 17. Kehottaa kehittämään Euroopan mainosalan valvonnan liittoa (EASA) edelleen todelliseksi Euroopan mainonta-alan omaa valvontaa harjoittavaksi elimeksi, jonka tehtävänä on laatia Euroopan kattavia mainontaa koskevia periaatteita esimerkiksi syrjivän mainonnan torjumiseksi sekä toimia rajat ylittävissä valitustapauksissa itsesääntelyelimenä, jolla on seuranta- ja suositusvaltuudet; 18. Suhtautuu myönteisesti siihen, että mainoskäytännön kansainvälisten sääntöjen uusimpaan versioon (huhtikuu 1997) on otettu mukaan ihmisarvon loukkaamiskielto sekä kielto väkivaltaan ja laittomaan tai tuomittavaan käyttäytymiseen houkuttelemisesta, ja suosittelee mainoskäytännön kansainvälisten sääntöjen uudistusten jatkamista naisten oikeuksien loukkausten vastustamiseksi; 19. On sitä mieltä, että kansallinen mainoskuri (valvontaelinten valtuudet ja mainoskuria koskevat käyttäytymissäännöt) pitäisi yhdenmukaistaa koko EU:n alueella ja että sen myötä myös kansalliset määräykset ja mainonnan rajoitukset lähentyisivät enemmän EU:n tasolla; 20. Kehottaa itsesäätelyelimiä sopimaan mainonnan tehokkaista valvontamuodoista uusien viestintävälineiden alalla; Komissio 21. Pyytää komissiota kannustamaan kaikkia asianosaisia mainosalan itsesääntelyjärjestelmän laatimiseen syrjinnän kaikkien muotojen ehkäisemiseksi; 22. Kehottaa komissiota toimimaan jatkossakin sen puolesta, että nykyaikaisista naisista, jotka osallistuvat aktiivisesti työelämään ja hoitavat yhteiskunnallisia tehtäviä, annetaan todellisuutta vastaava kuva viestintävälineissä ja mainonnassa, ja sisällyttämään myös mainonnan uutta rooliajattelua koskeviin tutkimuksiinsa; 23. Ehdottaa, että komissio NIKI-palkinnon tapaan jakaisi Euroopan mainospalkinnon; 24. Kannustaa komissiota tarkistamaan mainosalalla olemassa olevat Euroopan oikeudelliset puitteet ja korostaa, että on välttämätöntä, että kansallisten määräysten pidemmälle menevä läheneminen takaa samalla yleisen edun kohtuullisen suojan; 25. Kehottaa komissiota toteuttamaan käytännössä naisia ja viestintävälineitä koskevan Pekingin toimintaohjelman ja esittämään tulokset vuosittaisessa kertomuksessa; 26. Kehottaa komissiota edistämään mainonnan ja viestintävälineiden alalla yhteisön tasolla toimivien alan liittojen, naisjärjestöjen ja kansalaisjärjestöjen yhteistyötä; 27. Tukee komissiota sen pyrkimyksissä saada aikaan yhtenäinen oikeudellinen kehys ihmisarvon suojelemiseksi ja uusien audiovisuaalisten ja tietopalvelujen väärinkäyttöä vastaan; 28. Kehottaa puhemiestään välittämään tämän päätöslauselman sekä valiokuntansa mietinnön perusteluineen ja liitteineen neuvostolle, komissiolle ja jäsenvaltioiden hallituksille ja parlamenteille sekä mainontaa jäsenvaltioissa säänteleville elimille ja Euroopan tason mainostuottajaliitoille.